
讘讘讗 讘转专讗 拽谞讝 注"讗 - 驻讬专讜砖 砖讟讬讬谞讝诇抓

讗讜诪专: 讘讞讜诇 讗诪专讜 讞讻诪讬诐 砖诪讝讻讛 讘讚讬讘讜专 诇诪专讜转 砖谞讬转谉 诇讻转讜讘, 讜拽诇 讜讞讜诪专 诇砖讘转 砖讗讬 讗驻砖专 诇讻转讜讘 讘讛. 讻讬讜爪讗 讘讜 谞讞诇拽讜 讘注谞讬谉 讚讜诪讛: 讝讻讬谉 诇讙讚讜诇 砖讬砖 诇讜 讻讞 讝讻讬讛 讘注爪诪讜, 讜讗讬谉 讝讻讬谉 诇拽讟谉, 讗诇讜 讚讘专讬 专' 讗诇讬注讝专. 专' 讬讛讜砖注 讗讜诪专: 讘讙讚讜诇 讗诪专讜 砖讝讜讻讬诐 注讘讜专讜, 诇诪专讜转 砖讬讻讜诇 诇讝讻讜转 诇注爪诪讜, 拽诇 讜讞讜诪专 诇拽讟谉 砖讗诐 诇讗 讬讝讻讜 注讘讜专讜 诇讗 讬讝讻讛 讘注爪诪讜. 讝讜 讛讬转讛 砖讬讟转 专' 诪讗讬专 讘诪讞诇讜拽转 讝讜.


 讜讗讬诇讜 专' 讬讛讜讚讛 讗讜诪专 砖讻讱 讛讬转讛 讛诪讞诇讜拽转, 砖专' 讗诇讬注讝专 讗讜诪专: 讘砖讘转 鈥� 讚讘专讬讜 拽讬讬诪讬谉, 诪驻谞讬 砖讗讬谞讜 讬讻讜诇 诇讻转讜讘, 讗讘诇 诇讗 讘讞讜诇. 专' 讬讛讜砖注 讗讜诪专: 讘砖讘转 讗诪专讜 讚讘专讬讜 拽讬讬诪讬诐, 拽诇 讜讞讜诪专 讘讞讜诇 砖讬讻讜诇 讗讝 诇讻转讜讘. 讻讬讜爪讗 讘讜, 讝讻讬谉 诇拽讟谉 讜讗讬谉 讝讻讬谉 诇讙讚讜诇, 讗诇讜 讚讘专讬 专' 讗诇讬注讝专. 讜专' 讬讛讜砖注 讗讜诪专: 诇拽讟谉 讗诪专讜 砖讝讜讻讬诐, 拽诇 讜讞讜诪专 诇讙讚讜诇. 讜讛诐 讚讘专讬 诪砖谞转谞讜 讘讚讬讜拽.


讗 诪砖谞讛 谞驻诇 讛讘讬转 注诇讬讜 讜注诇 讗讘讬讜, 讗讜 注诇讬讜 讜注诇 诪讜专讬砖讬讜 讛讗讞专讬诐, 讜诪转讜 讻诇 讛谞诪爪讗讬诐 讘讘讬转, 讜讗讜诇诐 诇讗 讬讚讜注 诪讬 诪讛诐 诪转 拽讜讚诐. 讜讛讬转讛 注诇讬讜, 注诇 讛讘谉, 讞讜讘转 转砖诇讜诐 诇讻转讜讘转 讗砖讛, 讜讻谉 诇讘注诇 讞讜讘 砖讛讬讛 讛讘谉 讞讬讬讘 诇讜 讻住祝, 讜诇讗 讛讬讛 诇讘谉 讻住祝 诪注爪诪讜, 讗诇讗 诪讛 砖讬讻讜诇 诇专砖转 诪讗讘讬讜. 讬讜专砖讬 讛讗讘 讗讜诪专讬诐: 讛讘谉 诪转 专讗砖讜谉 讜讗讞专 讻讱 诪转 讛讗讘, 讜诪砖讜诐 讻讱 诇讗 讬专砖 讛讘谉 讚讘专, 讜讻诇 讛谞讻住讬诐 砖讬讬讻讬诐 诇讗讘, 讜注诇 讛讗讘 (讜讬讜专砖讬讜) 讗讬谉 讻诇 讛转讞讬讬讘讜转 诇砖诇诐 讗转 讛讻转讜讘讛 讗讜 讞讜讘. 讜讘注诇讬 讛讞讜讘 讗讜诪专讬诐: 诇讗 讻谉, 讗诇讗 讛讗讘 诪转 专讗砖讜谉 讜讗讞专 讻讱 诪转 讛讘谉 讜谞诪爪讗 砖讬专砖 讛讘谉 讗转 谞讻住讬 讗讘讬讜, 讜诪讛诐 讛诐 专讜爪讬诐 诇讙讘讜转.


 讻讬讜谉 砖诇讗 谞讬转谉 诇讘讬专讜专 诪讬 诪转 专讗砖讜谉 鈥� 讘讬转 砖诪讗讬 讗讜诪专讬诐: 讬讞诇讜拽讜 讗诇讜 讜讗诇讜 讘讬谞讬讛诐, 讜讘讬转 讛诇诇 讗讜诪专讬诐: 讛谞讻住讬诐 讬注诪讚讜 讘讞讝拽转谉 讜讬砖讗专讜 讘讬讚讬 讬讜专砖讬 讛讗讘.


讘 讙诪专讗 诪砖谞转谞讜 讛讜讘讗讛 讘转讜讱 讚讬讜谉 注诇 诪砖谞讛 讗讞专转, 讜讻讱 转谞谉 讛转诐 [砖谞讬谞讜 砖诐] 讘诪砖谞讛: 讛诪诇讜讛 讗转 讞讘讬专讜 讘砖讟专 鈥� 讙讜讘讛 讗转 讞讜讘讜 讙诐 诪谞讻住讬诐 诪砖讜注讘讚讬诐 (谞讻住讬诐 砖讛讬讜 讘专砖讜转讜 讘讝诪谉 讛讛诇讜讜讗讛 讜诪讻专 讗讜转诐). 讗诐 讛讬讛 讝讛 诪诇讜讛 注诇 讬讚讬 注讚讬诐, 砖诇讗 讘砖讟专 鈥� 讙讜讘讛 讛诪诇讜讛 专拽 诪谞讻住讬诐 讘谞讬 讞讜专讬谉 (砖诇讗 谞诪讻专讜 诇讗讞专讬诐).


讘注讬 [砖讗诇] 砖诪讜讗诇: 讛讻讜转讘 讘砖讟专 砖讛讜讗 诪砖注讘讚 谞讻住讬诐 "讚讗讬拽谞讬" [砖讗拽谞讛], 讜拽谞讛 谞讻住讬诐 诇讗讞专 讻转讬讘转 讛砖讟专, 诪讛讜 讛讚讬谉 讘讻讙讜谉 讝讛? 讛讗诐 讛诐 诪砖转注讘讚讬诐 诇讞讜讘 讗讜 诇讗? 讜诪住讘讬专讬诐: 讗诇讬讘讗 [注诇 驻讬] 砖讬讟转讜 砖诇 专' 诪讗讬专 砖讗诪专: 讗讚诐 诪拽谞讛 讚讘专 砖诇讗 讘讗 注讚讬讬谉 诇注讜诇诐 鈥� 诇讗 转讬讘注讬 [转讬砖讗诇] 诇讱 砖讗诇讛 讝讜, 砖讜讚讗讬 拽谞讛 讛诪诇讜讛, 讻诇讜诪专, 砖谞讻住讬诐 讗诇讜 诪砖讜注讘讚讬诐 诇讜. 砖讗诐 讬讻讜诇 诇讛拽谞讜转 讚讘专 讘诪转谞讛, 讻诇 砖讻谉 砖讞诇 注诇讬讜 讛砖注讘讜讚. 讗诇讗 讻讬 转讬讘注讬 [转讬砖讗诇] 诇讱 讛砖讗诇讛 讛专讬 讝讛 讗诇讬讘讗 讚专讘谞谉 [诇砖讬讟转 讞讻诪讬诐], 讚讗诪专讬 [砖讛诐 讗讜诪专讬诐]: 讗讬谉 讗讚诐 诪拽谞讛 讚讘专 砖诇讗 讘讗 诇注讜诇诐, 诪讛 讬讛讗 讛讚讬谉 讻砖讻转讘 "讚讗讬拽谞讬"?


讗诪专 专讘 讬讜住祝: 转讗 砖诪注 [讘讜讗 讜砖诪注] 驻转专讜谉 诇讚讘专, 砖砖谞讬谞讜 讘诪砖谞讛 诪讞诇讜拽转 讘注谞讬谉 讗讚诐 讛诪讜爪讬讗 砖讟专 讞讜讘 注诇 讞讘讬专讜, 讜讛诇讜讜讛 诪讜讻讬讞 砖诇讗讞专 讻转讬讘转 讛砖讟专 拽谞讛 诪谉 讛诪诇讜讛 拽专拽注. 砖讗讚诪讜谉 讗讜诪专 砖讛讚讘专 诪讜讻讬讞 砖讻讘专 谞驻专注 讛讞讜讘, 砖讗诐 诇讗 讻谉 鈥� 诇讗 讛讬讛 讛诪诇讜讛 诪讜讻专 诇讜 拽专拽注. 讜讞讻诪讬诐 讗讜诪专讬诐: 讝讛 讛诪诇讜讛 讛讬讛 驻讬拽讞 砖诪讻专 诇讜 讗转 讛拽专拽注, 诪驻谞讬 砖讛讜讗 讬讻讜诇 注转讛 诇诪砖讻谞讜 注诇讬讜 讻砖转讜讘注 讗转 讞讜讘讜. 诪讻诇 诪拽讜诐 讘专讜专 砖拽专拽注 讝讜 谞拽谞转讛 诇讗讞专 砖谞讻转讘 砖讟专 讛讞讜讘, 讜讘讻诇 讝讗转 讬讻讜诇 讛诪诇讜讛 诇讙讘讜转 诪诪谞讛. 诪砖诪注 砖讬砖 讚专讱 砖讬砖转注讘讚讜 诇诪诇讜讛 讙诐 谞讻住讬诐 砖讛诇讜讜讛 拽讜谞讛 诇讗讞专 讛讛诇讜讜讗讛!


 注诇 讛专讗讬讛 砖讛讘讬讗 专讘 讬讜住祝 诪诪砖谞讛 讝讜 讗诪专 诇讬讛 [诇讜] 专讘讗: 诪讬谞讬讛 拽讗诪专 [诪诪谞讜 讗诪专]? 诪讬谞讬讛 [诪诪谞讜] 鈥� 讗驻讬诇讜 诪讙诇讬诪讗 [诪讙诇讬诪讛] 砖注诇 讻转驻讬讛 [讻转驻讜] 讛讜讗 讙讜讘讛, 讜讘讜讜讚讗讬 诪讻诇 讚讘专 讛诪爪讜讬 注转讛 讘讬讚讜 讬讻讜诇 诇讙讘讜转! 讻讬 拽讗 诪讬讘注讬讗 诇谉 [讻讗砖专 谞砖讗诇转 诇谞讜 讛砖讗诇讛] 讛专讬 讝讛 讘诪拽专讛 砖讻转讘 "讚讗讬拽谞讬" [砖讗拽谞讛] 讜拽谞讛 讜诪讻专 诇讗讞专讬诐, 讗讜 砖讻转讘 "讚讗讬拽谞讬" [砖讗拽谞讛] 讜拽谞讛 讜讛讜专讬砖, 诪讗讬 [诪讛 讛讚讬谉]? 讛讗诐 讬讻讜诇 讛诪诇讜讛 诇讟专讜祝 谞讻住讬诐 讗诇讛 诪谉 讛拽讜谞讛 讗讜 讛讬讜专砖? 讜诪讗讜转讛 诪砖谞讛 诇讗 谞驻转专讛 砖讗诇讛 讝讜.


讗诪专 专讘 讞谞讗, 转讗 砖诪注 [讘讜讗 讜砖诪注] 转砖讜讘讛 诇讚讘专 诪诪砖谞转谞讜: 谞驻诇 讛讘讬转 注诇讬讜 讜注诇 讗讘讬讜, 讗讜 注诇讬讜 讜注诇 诪讜专讬砖讬讜 讛讗讞专讬诐, 讜讛讬转讛 注诇讬讜, 注诇 讛讘谉, 讞讜讘转 转砖诇讜诐 诇讻转讜讘转 讗砖讛 讜讘注诇 讞讜讘, 讬讜专砖讬 讛讗讘 讗讜诪专讬诐: 讛讘谉 诪转 专讗砖讜谉 讜讗讞专 讻讱 诪转 讛讗讘, 讜讘注诇讬 讞讜讘讜转 讗讜诪专讬诐: 讛讗讘 诪转 专讗砖讜谉 讜讗讞专 讻讱 诪转 讛讘谉, 讜诪砖讜诐 讻讱 讬砖 诇谞讜 砖讬注讘讜讚 注诇 诪讛 砖讬专砖 讛讘谉 诪讗讘讬讜.


讜讗讬 住诇拽讗 讚注转讱 "讚讗讬拽谞讬" [讜讗诐 注讜诇讛 注诇 讚注转讱 诇讜诪专 砖讻砖讗讜诪专 "砖讗拽谞讛"] 讜拽谞讛 讜诪讻专, "讚讗讬拽谞讬" ["砖讗拽谞讛"] 拽谞讛 讜讛讜专讬砖 鈥� 诇讗 诪砖转注讘讚, 讛专讬 谞讛讬 谞诪讬 [讙诐 讗诐 谞谞讬讞] 砖讛讗讘 诪讬转 讘专讬砖讗 [诪转 讘专讗砖讜谞讛], 讛诇讗 谞讻住 讝讛 砖讬专砖 讛讘谉 诪讗讘讬讜 讘讻诇诇 "讚讗讬拽谞讬" ["谞讻住讬诐 砖讗拽谞讛"] 讛讜讗, 砖讛专讬 讛讙讬注讜 诇讬讚讜 诇讗讞专 讛讛诇讜讜讗讛, 讜诪砖诪注 讗讬驻讜讗 砖讬砖 讚专讱 诇砖注讘讚 谞讻住讬诐 注转讬讚讬讬诐, 讘讚专讱 砖诇 "讚讗讬拽谞讬"!


讗诪专 诇讛讜 [诇讛诐] 专讘 谞讞诪谉, 讝注讬专讗 (专' 讝讬专讗) 讞讘专讬谉 [讞讘专谞讜] 转专讙诪讛 [讛住讘讬专 讗讜转讛 讻讱]: 讛讟注诐 砖讘注诇讬 讛讞讜讘 讬讻讜诇讬诐 诇讙讘讜转 讘诪拽专讛 讻讝讛 讗讬谞讜 诪砖讜诐 砖注讘讜讚 "讚讗讬拽谞讬", 讗诇讗 诪驻谞讬 砖诪爪讜讛 注诇 讛讬转讜诪讬诐 诇驻专讜注 讞讜讘转 讗讘讬讛谉, 讜讗讬谉 诪讻讗谉 讻诇诇 专讗讬讛 诇诪拽专讛 专讙讬诇 砖诇 "讚讗讬拽谞讬", 讻砖拽谞讛 讜诪讻专. 诪转拽讬祝 诇讛 [诪拽砖讛 注诇 讻讱] 专讘 讗砖讬: 诇驻讬 讛住讘专 讝讛 砖讛讛转讞讬讬讘讜转 诇砖诇诐 讗讬谞讛 诪讻讜讞 讛砖讟专 砖讘讬讚 讛诪诇讜讛, 讗诐 讻谉 诪诇讜讛 注诇 驻讛 讛讜讗, 讜专讘 讜砖诪讜讗诇 讚讗诪专讬 转专讜讬讬讛讜 [砖讗诪专讜 砖谞讬讛诐]: 诪诇讜讛 注诇 驻讛 鈥� 讗讬谞讜 讙讜讘讛 诇讗 诪谉 讛讬讜专砖讬谉 讜诇讗 诪谉 讛诇拽讜讞讜转!

